Nyikolaj Luganszkij zongoraestje március 19-én a Zeneakadémia Nagytermében – BDPST24
Home / Sztárvilág / Nyikolaj Luganszkij zongoraestje március 19-én a Zeneakadémia Nagytermében
David Fray nagy sikerű koncertje után Nyikolaj Luganszkij orosz zongoraművész szólóestjével folytatódik március 19-én az „MVM Koncertek – A Zongora”-sorozat a Zeneakadémia Nagytermében. „Napjaink zongoristái közül Luganszkij messze kiemelkedik felkészültségével – jellemzi őt a Financial Times, kiemelve technikai virtuozitását, billentésének érzékenységét és azt a különleges művészi képességét, amellyel az orosz zene megérintő varázsát közvetíti a hallgatóságnak.
Karrierje egy kis, piros játékzongorával kezdődött, majd a moszkvai Központi Zeneiskolában folytatta tanulmányait. 1990-ben második lett a moszkvai Rahmanyinov-versenyen, majd 1994-ben megnyerte a 10. Nemzetközi Csajkovszkij Zongoraversenyt. 2000-ben Diapason d’Or de l’Année díjat kapott lemezfelvételéért, melyen Chopin összes etűdjét játssza, csakúgy, mint Rahmanyinovtól a Moments Musicaux és a Prelűdök, valamint Chopin prelűdjeinek felvételéért. A Rahmanyinov-zongoraversenyekről készült lemeze elnyerte a Preis der deutschen Schallplattenkritik díját, a Pentaton gondozásában megjelent Csajkovszkij I. zongoraversenyéért pedig a Gramophone újság Editor’s choice elismerését kapta 2004-ben. Rendszeresen fellép a legismertebb karmesterekkel és zenekarokkal, állandó vendége a világ legkiválóbb koncerttermeinek. A koncertezés mellett a Moszkvai Konzervatóriumban tanít.
március 19. (kedd), 19.30 óra – Zeneakadémia Nagyterem
Következő Rekordszámú Samsung Galaxy S10 széria előrendelés Magyarországon